Thomas Adelskov (S), 2006-05-31:
Men jeg må dog sige, at det kommer noget bag på mig, det hykleri, som vi skal høre her i dag fra Enhedslisten.
Jeg erindrer jo, at der, efter at vi indgik den nye østaftale, som det her lovforslag hviler på, kom en pressemeddelelse fra Enhedslisten, hvor man meddelte, at man nu tiltrådte den politiske aftale og derefter opfattede sig selv som en del af forligskredsen bag østaftalen.
Det synes jeg sådan set var en cadeau til os andre, der har siddet og arbejdet med den aftale.
Men så til her i dag at skulle høre det hykleri fra Enhedslisten er der godt nok et stykke vej.
Der blev rejst tre spørgsmål i ordførertalen fra Enhedslisten.
Jeg vil godt adressere alle tre spørgsmål.
Først vil jeg sige, at det er fuldstændig korrekt, at vi her i sidste uge fra Socialdemokratiets side satte spørgsmålstegn ved den måde, hvorpå man i Udlændingestyrelsen håndterer godkendelser af arbejdstilladelser til østeuropæisk arbejdskraft.
Det gjorde vi af flere årsager, bl.a. fordi faglige organisationer over for os havde rejst en række sager, hvor virksomheder uden overenskomst havde fået en godkendelse; hvor et enkelt kryds på en blanket havde udløst, at man fik godkendelsen alligevel, som om man havde overenskomst.
Desuden lå der en rigsrevisionsrapport, som kraftigt kritiserede Udlændingestyrelsen for netop den praksis ikke at efterkontrollere, om virksomhederne faktuelt havde og har overenskomst, inden man udstedte arbejdstilladelserne til dem.
Til det var vi selvfølgelig nødt til at sige, at vi jo ikke kan bevæge os ind i en ny æra, hvor vi skal til at lave forhåndsgodkendelser af virksomheder med overenskomst, hvis ikke vi også kan være sikre på, at der er en praksis i Udlændingestyrelsen – eller det, der nu fremover hedder Udlændingeservice – hvor man går ind og undersøger og faktuelt forholder sig til, om der vitterlig også er en overenskomst, om virksomheden er medlem af en arbejdsgiverorganisation eller har en tiltrædelsesoverenskomst.
Vi havde i går et møde i forligskredsen, hvor vi aftalte, at der fremover, når der skal udstedes arbejdstilladelser, skal være en dokumentation for, at der foreligger en overenskomst, at virksomheden er medlem af en arbejdsgiverorganisation, eller at den har en tiltrædelsesoverenskomst.
Før kan der ikke udstedes arbejdstilladelser eller laves forhåndsgodkendelser.
Så vi har sådan set fået løst det problem, som de faglige organisationer har rejst og påpeget, og vi skulle dermed fremover undgå, at der udstedes tilladelser til virksomheder, som er kommet til at sætte kryds i den forkerte rubrik.
Det var svar nummer et til hr. Jørgen Arbo-Bæhr.
Det næste spørgsmål gik på vikarbureauer.
Vi har stadig væk et udestående i forligskredsen, hvor vi sidder og arbejder med nu at få tekstafgrænset, hvordan vi tolker situationen med vikarbureauerne.
Men det er værd at understrege, at de vikarbureauer, som kan få forhåndsgodkendelse, skal have overenskomst, altså at vikarbureauer uden overenskomst ikke kan få en forhåndsgodkendelse.
Det, vi sidder og arbejder med i øjeblikket, er, hvordan vi udmønter den generelle forståelse af og den generelle politiske beslutning i forligskredsen om, at når man får arbejdstilladelser, og når man får forhåndsgodkendelser, ja, så er det til arbejde, hvor der bliver aflønnet og arbejdet under arbejdsforhold, der er normale på overenskomstområdet inden for det område, hvor man kommer til at arbejde, altså uanset om man er vikarbureauansat, eller om man er ordinært ansat på en virksomhed.
Det sidste spørgsmål, hr. Jørgen Arbo-Bæhr rejser, er, om vi nu i forligskredsen har sat os over Folketinget.
Spørgsmålet blev sådan set også drøftet ved førstebehandlingen.
Det blev drøftet, fordi jeg satte spørgsmålstegn netop ved den ministerbemyndigelse, der ligger i lovforslaget, og bad ministeren bekræfte, at det var efter grundige forhandlinger og diskussioner i forligskredsen.
Hvis hr. Jørgen Arbo-Bæhr, som jo har tiltrådt østaftalen, havde læst østaftalen nøje igennem, ville han se, at det meget tydeligt fremgår, at det er efter samtale og konsultationer og i samarbejde og dialog med arbejdsmarkedets parter, at vi diskuterer, om der skal ske en deregulering af det her område frem mod den endelige afvikling af hele østaftalen i 2009.
Så hr. Jørgen Arbo-Bæhr kan være ganske rolig.
Der er sådan set nogen, der tager hånd om det her på anden måde end ved at holde nogle taler her i Folketingssalen, som jeg synes både er hykleriske og i hvert fald fuldstændig ude af proportioner.
Socialdemokratiet har godt fat om den her aftale, og vi skal nok sikre, at arbejdsmarkedets parter og særlig de faglige organisationers interesser og lønmodtagerinteresserne bliver varetaget.